Miljoene rande se kos bedoel vir armes gesteel(Argieffoto) Drie mans is in hegtenis geneem nadat hulle glo miljoene rande se voedsel, wat deur die Amerikaanse agentskap vir internasionale ontwikkeling (USAID) aan die Wêreldvoedselprogram (WFP) geskenk is, gesteel het. Die mans moes glo in 2015 die goedere uit Suid-Afrika na Malawi vervoer vir humanitêre verligting. Die goedere het egter nooit die land verlaat nie en is deur die verdagtes verkoop vir hul eie gewin. Die verdagtes het onder meer tonne groente-olie en split-ertjies ter waarde van meer as R5 miljoen gebuit. Volgens kapt. Lloyd Ramovha, woordvoerder vir die Valke, het die Suid-Afrikaanse Inkomstediens (SAID) reeds in Junie 2017 ŉ saak van bedrog aanhangig gemaak nadat dit duidelik geword het dat iets nie pluis was nie. ŉ Dagvaarding is vroeër vandeesweek op die verdagtes, onderskeidelik 44, 51 en 62 jaar oud, bedien en hulle sal na verwagting op Dinsdag 8 Junie in die Palm Ridge-handelsmisdaadhof verskyn.